སྤྱིར་སྲིད་རྒྱལ་ཐུགས་ལས་སྤྲུལ་པའི་དབལ་མོ་ཉི་རྩ་བདུན་དང་ཡང་སྤྲུལ་འཇིག་རྟེན་གྱི་བརྟན་མ་བཅུ་གཉིས་ཞེས་བོན་གྱི་ལོ་རྒྱུས་ཁག་ལ་ཡོངས་སུ་གྲགས་མོད།འོན་ཀྱང་བན་བོན་ཁག་གི་ཡིག་ཆའི་ནང་དུ་འཇིག་རྟེན་བརྟན་མ་བཅུ་གཉིས་རྩི་ལུགས་ཏོག་ཙམ་མི་འདྲ་བ་མང་པོ་ཡོད་ཅིང་བོན་པོ་ལའང་མི་འདྲ་བ་འགའ་ཤས་ཡོད་པ་ཡིན།འདིར་ཆེས་རྙིང་གྲས་ཀྱི་དཔེ་ཆ་འབེན་ཚོགས་ལྷ་ཡི་བཀའ་ཟློག་འདི་ཉིད་ནི།ཧྲི་པ་གྱེར་མེད་དང་།རྒྱུང་ཡར་བླ་ཆེན་ཁོད་སྤུངས་དང་།སྟང་ཆེན་དམུ་ཚ་གྱེར་མེད་གསུམ་གྱིས་ཕྱི་རབས་ཀྱི་གཤེན་པོ་རྣམས་དང་།མི་སྨྲ་གཤེན་གྱི་དོན་དུ་དབལ་གཏོར་གསང་བའི་འབན་ཚོགས་ཟློག་པ་འདི་གསུངས་སོ།།ཞེས་གསུངས་པས་ལོ་རྒྱུས་ཡུན་རིང་ལྡན་ཞིང་རྩི་སྟངས་བོན་དཔེ་ཡ་ཟུང་ཙམ་ལས་གཞན་བོན་དཔེ་ཕར་ཆེ་བའི་བརྟན་མ་བཅུ་གཉིས་ཀྱི་རྩི་སྟངས་འདི་ལྟར་དུ་ཡིན་སྟབས།བརྟན་མ་བཅུ་གཉིས་ཀྱི་གོང་རིམ་འདི་ལྟར་བྱས་ཏེ་ད་ལྟའི་གནས་ཡུལ་རྙེད་ཚོད་དེ་ཟིན་བྲིས་སུ་འགོད་ཅི་ཐུབ་བྱས་ནས་ཕྱིས་སུ་དཔྱད་གཞི་ལ་ཕན་ཅུང་ཐོག་ནས་སྙམ་པ་ཡིན།